גארי בארלו

גארי בארלו (באנגלית: Gary Barlow; נולד ב-20 בינואר 1971) הוא זמר-יוצר, פסנתרן ומפיק מוזיקלי בריטי. נודע בעיקר כזמר המוביל בלהקת הבנים המצליחה "טייק ד'את", שזכתה לפופולריות בשנות ה-90, והתאחדה בשנת 2005. מאז פירוקה הקליט אלבומים והופיע גם במסגרת קריירת סולו. בנוסף הופיע ב-2011 כשופט בתוכנית הכישרונות הבריטית המצליחה "אקס פקטור". בארלו נולד בפרודשם, צ'שייר שבבריטניה. בילדותו למד בעצמו לנגן בקלידים, וכנער שר והופיע במועדונים קטנים. ב-1990 החל את פעילותו במסגרת להקת הבנים "טייק ד'את", לצד רובי ויליאמס, ג'ייסון אורנג', מארק אואן והווארד דונלד. בארלו היה הזמר המוביל בלהקה ושר את מרבית השירים באלבומים ובהופעות. הוא גם כתב את רוב השירים שהוקלטו באלבומי הלהקה. הלהקה הקליטה שלושה אלבומים, שזכו להצלחה במכירות ובמצעדים, והופיעה ברחבי העולם. הלהקה התפרקה ב-1996, מספר חודשים לאחר עזיבתו של ויליאמס. לאחר הפירוק פנה בארלו לקריירת סולו, וב-1996 יצא אלבומו "Open Road", שהגיע למקום הראשון במצעד האלבומים הבריטי ולמכירות של שני מיליון עותקים ברחבי העולם. לעומת זאת, אלבומו השני "Twelve Months, Eleven Days", שיצא ב-1999, נחל כישלון במכירות והגיע רק למקום ה-34 במצעד. בארלו גם כתב לאורך השנים שירים רבים לאמנים אחרים. ב-2005 התאחדה להקת "טייק ד'את", והחלה לצאת לסיבובי הופעות ולהקליט אלבומים נוספים. בארלו ממשיך לכתוב ולהוביל בה כזמר, לצד רובי ויליאמס, שזכה לקריירת סולו מוצלחת מאוד לאחר הפירוק. במקביל החלו השניים לשתף פעולה גם מחוץ ללהקה, וב-2011 הקליטו דואט בשם "Shame", שזכה להצלחה בבריטניה וברחבי העולם. בהמשך הופיע בארלו במספר הופעות סולו. ב-2006 יצאה אוטוביוגרפיה שכתב, "My Take". ב-2007 יצאה מהדורה מעודכנת של האוטוביוגרפיה, העוסקת גם באיחוד של "טייק ד'את" מנקודת מבטו. ב-2009 נבחר בסקר שנערך בבריטניה לכותב השירים הטוב ביותר. ב-2011 החליף בארלו את סיימון קאוול כשופט בסדרת הטלוויזיה הפופולרית "אקס פקטור", וזכה לביקורות חיוביות. ב-2012 נבחר על ידי אליזבת השנייה, מלכת הממלכה המאוחדת, לארגן את חגיגות יובל היהלום (60 שנה) למלכותה. בארלו נסע ברחבי ממלכות חבר העמים הבריטי בעולם כדי להרכיב את שיר החגיגות הרשמי, "Sing", וארגן את הקונצרט החגיגי שהתקיים לפני ארמון בקינגהאם ה-4 ביוני 2012 בהשתתפות מיטב האמנים. בעקבות תרומתו לחגיגות ועבודת הצדקה בה הוא עוסק, הוענק לבארלו באותה שנה התואר OBE (מסדר האימפריה הבריטית) על ידי המלכה. בארלו הופיע עם חבריו ללהקת טייק ד'את באחד משירי טקס הנעילה של אולימפיאדת לונדון בשנת 2012. לקראת סוף אותה שנה יצא למסע הופעות מצליח ברחבי בריטניה. בארלו נישא בשנת 2000 לרקדנית דון, שהופיעה עם להקת "טייק ד'את" בהופעותיה. לזוג שלושה ילדים (בתו הרביעית מתה בלידה ב-2012). אלבומי אולפן Open Road‏ (1997) Twelve Months, Eleven Days‏ (1999) Sing‏ (2012) Since I Saw You Last‏ (2013) Music Played by Humans‏ (2020) The Dream of Christmas‏ (2021) מדיה וקבצים בנושא גארי בארלו בוויקישיתוף אתר האינטרנט הרשמי של גארי בארלו גארי בארלו, ברשת החברתית פייסבוק גארי בארלו, ברשת החברתית אקס (טוויטר) גארי בארלו, ברשת החברתית אינסטגרם גארי בארלו, ברשת החברתית טיקטוק גארי בארלו, סרטונים בערוץ היוטיוב גארי בארלו, ברשת החברתית Goodreads גארי בארלו, במסד הנתונים הקולנועיים IMDb (באנגלית) גארי בארלו, באתר אפל מיוזיק (באנגלית) גארי בארלו, באתר ספוטיפיי גארי בארלו, באתר AllMusic (באנגלית) גארי בארלו, באתר MusicBrainz (באנגלית) גארי בארלו, באתר דיזר גארי בארלו, באתר Yandex.Music (ברוסית) גארי בארלו, באתר Discogs (באנגלית) גארי בארלו, באתר Songkick (באנגלית) גארי בארלו, באתר Genius גארי בארלו, באתר SecondHandSongs גארי בארלו, באתר בילבורד (באנגלית) טל פרי, ‏הבריטים השתגעו: גרי בארלו עקף את לנון ומקרטני, באתר ‏מאקו‏, 3 בפברואר 2009 עינב שיף‏, גארי בארלו עוקף את ג'ון לנון, באתר וואלה, 2 בפברואר 2009